A-5/2010

Mál þetta barst dómnum 9. nóvember 2010 með aðfararbeiðni Trésmiðs ehf. Málið var þingfest og tekið til úrskurðar 17. nóvember sl.

Gerðarbeiðandi er Trésmiður ehf., Austurvegi 7, Ísafirði.

Gerðarþoli er Sæfari, félag áhugamanna um sjósport á Ísafirði, Hafnarstræti 4, Ísafirði.

Gerðarbeiðandi krefst dómsúrskurðar um að honum verði heimilað að tengja rafmagn á verkstæðishúsnæði er hann hefur á leigu í Suðurtanga 2, Ísafirði, í rafmagnstöflu sem er á umráðasvæði gerðarþola í sama húsi.

Við þingfestingu málsins 17. nóvember 2010 sóttu fyrirsvarsmenn gerðarþola þing. Var því lýst yfir af hálfu gerðarþola að þegar hefði verið orðið við kröfu gerðarbeiðanda og rafmagni komið á ofangreint verkstæðishúsnæði. Gerðarþoli andmælti því ekki kröfu gerðarbeiðanda.

I.

Gerðarbeiðandi segir málsatvik og málsástæður sínar þær að eigandi félagsins, M-kk-nf A-kk-nf, og síðar félagið sjálft, hafi á annan áratug haft á leigu iðnaðarhúsnæði að Suðurtanga 2 á Ísafirði. Húsnæðið hafi verið nýtt sem trésmíðaverkstæði af M-kk-þgf, sem sé trésmiður að atvinnu. Síðast liðin tvö ár hafi verið í gangi þreifingar með aðilum um hugsanleg kaup gerðarbeiðanda á hinu leigða húsnæði en samningar um það ekki tekist. Er þeim atvikum nánar lýst í aðfararbeiðni og kemur þar meðal annars fram að ágreiningur sé milli aðila um uppgjör leigugreiðslna.

Þegar endanlega hafi slitnað upp úr samningaviðræðum aðila um kaup gerðarbeiðanda á hinu leigða kveður félagið gerðarþola hafa gripið til þess ólögmæta úrræðis 1. nóvember 2010 að loka fyrir rafmagn til leiguhúsnæðisins, að því er virðist til að reyna að flæma gerðarbeiðanda úr húsnæðinu eða reyna að neyða hann til samninga um kaup á því. Segir gerðarbeiðandi rafmagnstöflu hússins vera staðsetta utan hins leigða rýmis og hafi félagið því ekki aðgang að henni. Er sérstaklega tekið fram í aðfararbeiðni að gerðarbeiðandi sé skráður fyrir rafmagnsnotkuninni á sérstökum mæli og að hann hafi skilvíslega greitt rafmagnskostnað.

Vegna hinnar ólögmætu aðgerðar gerðarþola segist gerðarbeiðandi ekki hafa getað stundað vinnu í húsnæðinu og þá hafi vegna hennar verið hætta á frostskemmdum, bæði á lögnum í húsinu, sem og tækjum og lausamunum. Hafi gerðarbeiðandi skorað bréflega á gerðarþola að koma rafmagni að nýju á húsnæðið, en gerðarþoli svarað því til að það yrði ekki gert.

II.

Um meðferð máls þessa fer samkvæmt ákvæðum 13. kafla laga nr. 90/1989 um aðför. Ákvæði 80.-83. gr. laganna hafa að geyma sérstakar málsmeðferðarreglur en almennum reglum um meðferð einkamála í héraði skal annars beitt um mál samkvæmt 13. kafla eftir því sem við getur átt, sbr. 1. mgr. 84. gr. laga nr. 90/1989.

Skv. 1. mgr. 25. gr. laga nr. 91/1991 um meðferð einkamála verða dómstólar ekki krafðir álits um lögfræðileg efni eða hvort tiltekið atvik hafi gerst nema að því leyti sem er nauðsynlegt til úrlausnar um ákveðna kröfu í dómsmáli. Óumdeilt er að við þingfestingu málsins hafði gerðarþoli þegar orðið við kröfu gerðarbeiðanda og komið rafmagni á umrætt verkstæðishúsnæði. Hefur þeirri skipan mála því verið komið á sem að var stefnt með aðfararbeiðni gerðarbeiðanda. Að þessu gættu þykir gerðarbeiðandi ekki hafa lögvarða hagsmuni af því að fá efnislega úrslausn um kröfu sína. Verður málinu því vísað frá dómi ex officio.

Úrskurð þennan kveður upp K-kk-nf H-kk-nf héraðsdómari.

Ú R S K U R Ð A R O R Ð:

Máli þessu er vísað frá dómi ex officio.

K-kk-nf H-kk-nf